khistorydata/jeongjo-sjw-relations huggingface dataset:
정조 9년
李祖承。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
李謙彬啓曰。合辭方張之時。兩司無詣臺之員。事甚未安。除在外未署經外。呈告人員。竝卽牌招。何如。傳曰。允。
정조 9년
傳于李祖承曰。右副承旨入侍。
정조 9년
安聖彬啓曰。明日傳香禮房承旨。當爲齋宿。而左承旨李文源。今日不爲仕進。所當牌招。而拘於廳規。不得請牌。何以爲之。敢稟。傳曰。牌招。
정조 9년
李祖承啓曰。左承旨李文源牌不進推考傳旨。今方捧入。而明日傳香。禮房承旨。當爲齋宿。所當更請牌招。而拘於廳規。不得請牌。何以爲之。敢稟。傳曰。聞其實故。勢難强迫。許遞。與未差之代。前望單子入之。待下批牌招。推移入直。
정조 9년
承旨前望單子入之。沈有鎭林濟源落點。
정조 9년
李謙彬啓曰。新除授同副承旨林濟遠。時在洪忠道石城地。斯速乘馹上來事。下諭。何如。傳曰。許遞。前望單子入之。
정조 9년
傳于李祖承曰。校正堂郞入侍。
정조 9년
玉堂前望單子入之。應敎尹㬦。校理洪樂恒。副校理安策李延伋。修撰孟至大。副修撰兪漢敬落點。
정조 9년
以應敎尹㬦。校理洪樂恒。副校理李延伋。副修撰兪漢敬牌不進罷職傳旨。傳于李謙彬曰。只推。待明朝牌招。
정조 9년
以掌令宋益中。持平愼師稷。獻納柳雲羽牌不進罷職傳旨。傳于李謙彬曰。只推
정조 9년
吏曹口傳政事。以李家煥爲司僕正。
정조 9년
兵曹口傳政事。副司果趙濟魯。
정조 9년
傳于李謙彬曰。時囚。皆令今日內。草記照律。
정조 9년
李謙彬。以訓鍊都監言啓曰。本局軍兵塡充之規。抄其壯健。亦試才藝。而兼有軍功子孫收用之例矣。臣之待罪禁營時。舊幕前萬戶安載壽來言。待年軍李順得。以戊申軍功之孫。身手壯健。可合軍伍云。以觀其可合。査其錄券。隨闕收用之意。論題付之中營。塡充與否。推在中軍之擧行。而中軍趙圭鎭捉去安載壽。謂以受賂。不有其發明發恕。所言多逼臣身。仍棍七度云。臣聞不勝驚駭。送校問其委折。則所答顯有粧撰。主將雖或不善處事。將幕義同父子。面陳事實。道理當然。而不此之爲。恣意濫棍。意專在於誣毁主將。臣平日不能見重於幕下。有此設營後所無之變怪。此莫非臣罪。惶恐待罪。而軍中紀律。非臣私事。關係國綱。中軍趙圭鎭爲先汰去。削名本案。以明將幕之義。何如。傳曰。軍門挨次之制。猶朝廷之有威。踰濫之漸。不宜滋長。近日事爲。難以癡聲。爲馭世之長策。此等處任其跳踉。殊乖含容之本意。促令主將。囑托非理行私。爲亞將者。躬往切諫。可也。無痕方便。可也。今此充定一事。元非法典之外。則中營之惹出葛藤。故欲作梗者。實非常情所出。豈或急於訐揚。反忽忌器之嫌乎。草記所謂律名。可謂失之巽軟。初何不直請棍汰乎。朝家旣聞之後。宜付王府。照法重勘。該中軍趙圭鎭爲先汰去。卽令該府。拿問口招。捧草供以聞。若於口供之時。有不緊噴辱底語。又當有別般重繩之擧。竝以此臺添問目取招事。分付。卿則勿待罪。可也。
정조 9년
兵曹口傳政事。訓鍊中軍李漢昌落點。
정조 9년
李祖承。以義禁府言啓曰。全羅左水使李亨元狀啓。據刑曹粘目內。會寧浦萬戶崔雲興。移本府處之事。允下矣。崔雲興。時在任所云。依例發遣府羅將。交代後拿來。何如。傳曰。道啓有尾陳之語。已令廟堂稟處。此草記置之。
정조 9년
李祖承。以義禁府言啓曰。時囚罪人曺允大柳誼等。原情公事判付內。草記稟處事。命下矣。曺允大致祭一節。雖非吏曹所管。旣有賜謚日同爲擧行之命。則宣謚下直之時。不能一言警效於政院者。未免疎忽。以此照律。柳誼推治驛吏。雖云非出逞憾。延曙驛屬之與坡州官屬相失者。已自壬寅爲始。則推捉之際。下屬之積憾肆喝。損傷體面。致有察訪發怒投印之境。而爲官長者。不但不能檢戢。屢次推捉。或棍或刑。自歸於右袒逞憾之科。以此照律。何如。傳曰。允。如有功議。各減一等。
정조 9년
乙巳正月二十九日巳時。上御重熙堂。右副承旨入侍時。右副承旨李祖承。假注書金孝建。記事官李崑秀尹行任。以次進伏訖。上曰。提調使之入侍。內局提調徐有隣。進伏問候曰。屢日未得承候。伏未審聖體。若何。上曰。別無所損矣。命祖承書傳敎曰。左副承旨聞有親病。許遞。前望單子入之。待下批牌招察任。命退。諸臣退出。
정조 9년
乙巳正月二十九日申時。上御誠正閣。校正堂郞入侍時。同副承旨李謙彬。假注書金孝建。記事官金鳳顯尹行任。校正堂上鄭昌順。郞廳李家煥。以次進伏訖。上命昌順家煥進前。上曰。冊子持來乎。昌順曰。持來矣。命入之。上逐條睿覽訖。下敎曰。刑典猶未詳備。郞廳往見金奉朝賀。以刑典增刪條。詳議後正書。可也。上曰。在外及未肅拜玉堂。竝許遞。前望單子入之。出榻敎又命書榻敎曰。新除授玉堂牌招。又命書榻敎曰。司僕正。令該曹口傳差出。命書傳敎曰。有校正事。頻登筵席。須帶闕內入直之職。可以從便顧問。校正郞廳李家煥。司僕正擬入事。分付。命退。承史以次退出。
정조 9년
行都承旨洪秀輔坐直。行左承旨沈有鎭坐直。右承旨柳誼坐。左副承旨安聖彬坐。右副承旨李祖承坐。同副承旨李謙彬坐。注書朴能源病一員未差。假注書洪義浩仕金孝建仕直。事變假注書李宗烈仕。
정조 9년
傳于沈有鎭曰。左副承旨入侍。
정조 9년
傳于沈有鎭曰。右副承旨馳詣宗廟景慕宮。奉審摘奸以來。
정조 9년
承旨前望單子入之。柳誼落點。
정조 9년
安聖彬啓曰。新除授承旨柳誼。方在解由未出中。何以爲之。敢稟。傳曰。勿拘。牌招察任。
정조 9년
沈有鎭啓曰。明日傳香禮房承旨。當爲齋宿。而都承旨洪秀輔。今日不爲仕進。所當牌招。而拘於廳規。不得請牌。何以爲之。敢稟。傳曰。牌招。
정조 9년
傳于洪秀輔曰。召對爲之。
정조 9년
柳誼啓曰。假注書韓興裕。身病猝重。勢難察任。今姑改差。何如。傳曰。允。
정조 9년
假注書望。韓興裕改差。代以洪義浩爲假注書。
정조 9년
事變假注書望。洪義浩陞付。代以朴在冀爲事變假注書。
정조 9년
傳于沈有鎭曰。詞訟劇地。不可委屬。況於疏批。亦有斯速上來之命。而除拜多日。尙無動靜。事體道理。俱涉未安。判尹趙㻐。從重推考。申飭上來行公。
정조 9년
以校理洪樂恒。副修撰兪漢敬牌不進罷職傳旨。傳于沈有鎭曰。只推。
정조 9년
兵曹口傳政事。副司果單姜忱。
정조 9년
傳于洪秀輔曰。凡大亨日字推擇之規。臘享外。勿以國忌齋日爲之。旣有定式。槪齋日則不得用樂故耳。再明日景慕宮春享大祭。雖非齋日。而明日則是國忌正日也。肄儀時動樂。果無掣肘之端乎。令該曹。詳考前例草記。如無可據之例。肄儀用樂當否。發遣郞官。問議大臣以聞。
정조 9년
洪秀輔。以禮曹言啓曰。傳曰凡大享日字推擇之規。臘享外。勿以國忌齋日爲之。旣有定式。槪齋日則不得用樂故耳。再明日景慕宮春享大祭。雖非齋日。而明日則是國忌正日也。肄儀時動樂。果無掣肘之端乎。令該曹。詳考前例草記。如無可據之例。肄儀用樂當否。發遣郞官。問議大臣以聞事。傳敎矣。取考臣曹謄錄。則癸未三月三十日親臨肄儀時。以國忌正日相値。樂作與否。因本曹稟定。下詢前例。則以曾前齋戒相値之時。皆陳而不作之意仰達。而因有依前陳而不作之命矣。今此前例旣有可據。發遣郞廳。問議一節。似不當擧行。而成命之下。不敢擅便。何以爲之。敢稟。傳曰。旣有可據之例。明日肄儀時。陳而不作事。分付。可也。
정조 9년
沈有鎭。以吏曹言啓曰。今此景慕宮春享大祭。堂上執禮。以前校理姜忱塡差。而時無職名。令該曹口傳付軍職。何如。傳曰。允。
정조 9년
李祖承。以訓鍊都監言啓曰。本局牙兵待年軍金最剛。昨日外南山雩祀壇近處。小豹虎一頭。捉得來納。依例封進。而城外十里內。以單身捉納。極爲嘉尙。卽陞元軍。賞格三升布一疋。木綿二疋。布子一疋。依定式施賞之意。敢啓。傳曰。知道。加給木布一疋。可也。
정조 9년
安聖彬。以訓鍊都監言啓曰。依傳敎。捉虎軍金最剛處。木綿一疋。布子一疋加給之意。敢啓。傳曰。知道。
정조 9년
沈有鎭。以御營廳言啓曰。來二月初一日景慕宮展拜時。依兵曹節目。集春營入直軍二十名。領軍把摠安允奭。哨官李寅英率領。月覲門左邊設布帳外排立。東營入直軍三十名。把摠李煥。哨官趙學枋率領。宮大門外把守。而竝待標信出用。解嚴後還入直間。集春營哨官丁麟泰。東營哨官趙匡國代直之意。敢啓。傳曰。知道。
정조 9년
沈有鎭。以刑曹言啓曰。因本曹啓辭。猥濫擊錚罪人朴聖采。指使人趙有文等。考律嚴勘事。命下矣。事目內非四件。衛外擊錚。凡係猥濫者。以上書詐不以實律論。杖一百徒三年。大明律詐敎誘人犯法條有曰。設計用言。敎誘人犯法者。與犯人同罪。朴聖采洪忠道西原縣。趙有文全羅道礪山府。竝杖一百徒三年定配。決杖押送之意。敢啓。傳曰。知道。編配夥然可悶。竝收贖放送。可也。
정조 9년
安聖彬。以義禁府言啓曰。時囚罪人曺允大柳誼等稟處草記批旨內。允如有功議。各減一等事。命下矣。曺允大本府議啓內。致祭一節。雖非吏曹所管。旣有賜諡日同爲擧行之命。則宣諡下去之時。不能一言警效於政院者。未免疎忽。以此照律。罪取考律文。則大明律祭享條有曰。祭祀日期。不預先告示者。笞五十。名例有曰。犯私罪笞五十。解見任別敍。大典推斷條有曰。犯枉法受贓外。笞杖竝收贖云矣。曺允大。笞五十收贖。解見任別敍。而九代祖繼商。靖國功臣云。功減一等笞四十。收贖附過還職。柳誼。本府議啓內。推治驛吏。雖云未出逞憾。延曙驛屬之與坡州官屬相失者。已自壬寅爲始。則推捉之際。下屬之積憾肆喝。損傷體面。致有察訪發怒投印之境。爲官長者。不但不能檢職。屢次推捉。或棍或刑。自歸於右袒逞憾之科。以此照律。罪取考律文。則大明律不應爲條有曰。凡不應得爲而爲之事理重者。杖八十。制書有違條有曰。凡奉制書。有所施行而違者。杖一百。名例有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。柳誼從重論。杖一百收贖。告身盡行追奪。而七代祖允昌。昭武原從功臣云。功減一等。杖九十收贖。奪告身四等。放送。何如。傳曰。允。曺允大。依此律施行。柳誼。公罪勘放。可也。
정조 9년
安聖彬。以義禁府言啓曰。時囚皆令。今日內草記照律事。命下矣。時囚罪人姜鳳瑞。本府議啓內。發怒於校卒輩之作拏。莫重印信。肆然投進於道臣之前。其在事體。誠極駭妄。以此照律。罪取考律文。則大明律制書有違條有曰。凡奉制書。有所施行而違者。杖一百。大典推斷條有曰。犯私罪。杖一百。決杖告身盡行追奪。先朝受敎內。王府決杖者。代以金贖矣。姜鳳瑞。杖一百收贖。告身盡追奪放送。何如。傳曰。允。以公罪勘放。可也。
정조 9년
李祖承。以義禁府言啓曰。時囚罪人柳誼。杖九十收贖。奪告身四等。姜鳳瑞。杖一百收贖。告身盡行追奪。照律草記批旨內。以公罪勘放事。命下矣。柳誼。杖九十收贖。姜鳳瑞。杖一百收贖。竝公罪放送之意。敢啓。傳曰。知道。
정조 9년
禁府啓目。前都監中軍趙圭鎭原情云云。傳旨內辭意。出問目反覆嚴問。則游辭漫漶。終不直陳。究厥情狀。萬萬痛駭。所當請刑是白乎矣。曾經閫帥。勿爲請刑。旣有先朝受敎。上裁。何如。判付啓。觀此爰辭。可謂問東答西。口招事體。至爲嚴重。渠焉敢若是漫漶乎。特敎盤問。則卽故欲作梗事也。急於訐揚事也。惟此二條。初無一言明陳者。雖知遁辭。未能達意而然。卿等之以此供捧入。殊失讞獄之體。赴坐堂上推考。此供辭。勿施爲去乎。更良捧口招。以入爲旀。事逼主將一款。渠供中雖稱不知云。而受主將之題。因主將之令。使渠査考充定。則豈有不知委折之理乎。至若旗案之推去云云。元不關於本事。又何敢插入於對供之中乎。朝家於此將臣。所以優待之者。蓋以老鍊之人。處元戎重任故耳。然苟有失着。豈或掩庇。而至於此事。渠有徑情妄錯之罪。彼無別般執言之端。況朝廷之所當存者。體統也。行伍之所當守者。挨次也。今日處分。烏可已也。右項判付辭意。詳細曉喩。使之從實納招。俾無如前粧撰之弊爲良如敎。
정조 9년
禁府啓目。前都監中軍趙圭鎭更招云云。判付內辭意。反覆嚴問。則一向漫漶。泛稱遲晩。所當刑推得情是白乎矣。曾經閫帥。勿爲請刑。旣有先朝受敎。上裁。何如。判付啓。此供比初供。雖稱遲晩。而以情非訐揚跡歸訐揚爲言者。眞所謂欲巧反拙。跡豈亶然。情亦如許。朝家之深惡痛斥者。此也。且渠之本來病痛。以剛愎自任。故其害至於與主將角勝。人或曰欲效故將張志恒云。而此政畫虎不成。渠敢跂及。若使故將有知。豈不唾罵。故將則執拗處雖甚執拗。若其識道理尊體統。折節下已。反復勝於流俗將帥。大抵近來。朝廷則體統凌夷。軍伍則挨次紊亂。今於此囚現發之罪。若或放過。此後爲各營將臣者。將次第見辱於部下將卒。羸豕之漸。不可忽也。須有嚴勘之擧。可以懲後而勵他。卿等論理議處爲旀。再供捧入之命。旣在初昏。則四更初始乃入啓。稽緩甚矣。該房承旨。從重推考爲良如敎。
정조 9년
傳于沈有鎭曰。趙圭鎭議處照律。以草記擧行。
정조 9년
柳誼。以義禁府言啓曰。時囚罪人趙圭鎭議處照律。以草記爲之事。命下矣。趙圭鎭當初擧措。雖出於杜賂門之意。而將幕之間。不相顧藉。全昧忌器之嫌。至有施棍之擧。事旣捱逼。跡涉訐揚。以此照律。罪取考律文。則大明律罵制使及本管長官條有曰。軍士罵本管指揮者。杖一百。大典推斷條有曰。犯私罪。杖一百。告身盡行追奪。先朝受敎內。王府決杖者。代以金贖矣。趙圭鎭。杖一百收贖。告身盡行追奪。放送。何如。傳曰。允。如有功議。各減一等。可也。
정조 9년
刑曹啓目。粘定配罪人仍秩。竝依啓聞施行。金兌光等。入於湖西等放未放啓本。已爲蒙放。定平申𣽤。咸鏡道放未放啓本中。雖置稟秩。臣曹覆啓已置仍秩。他餘未至配所罪人等。罪犯俱係深重。竝仍配之意。分付道臣。何如。判付啓。谷山發配罪人田景夏放送。餘皆依回啓。施行爲良如敎。
정조 9년
乙巳正月三十日辰時。上御重熙堂。左副承旨入侍時。左副承旨李祖承。假注書金孝建。記注官金健修。記事官尹行任。以次進伏訖。上命書傳敎曰。明日景慕宮春享大祭。當行省牲省器。纔經經宿動駕。路由月覲門。該房知悉。上曰。明日出宮門路。以萬安門爲之。出榻敎命書榻敎曰。進御人蔘養胃湯。前方中。減便香附五分。加人蔘五分。一貼式煎入。命退。承史以次退出。
정조 9년
乙巳正月三十日申時。上御重熙堂。承旨入侍時。右副承旨李祖承。假注書金孝建。記注官金健修。記事官尹行任。以次進伏訖。上命讀公事訖。因命書傳敎曰。今因薦單思之。守令薦。皆因此收用。而邊將薦。有名無實。大抵邊將則窠窄。久勤應遷者。尙多積薪。何暇派及薦中人。然今番旣因飭敎。薦似之數。若是夥然。而若循例啓下。徒歸該曹休紙。則殊違申飭之本意。自今無論都政散政。久勤應遷人。自可擬之首望。至於末副望。則勿以承傳人純擬。以有薦人。間間備擬。名下書薦主姓名。依吏批例爲之事。分付。命退。承史以次退出。
정조 9년
乙巳正月三十日酉時。上御誠正閣。左承旨入侍時。行左承旨沈有鎭。假注書金孝建。記注官金健修。記事官金鳳顯。以次進伏訖。上曰。近日則病勢差可乎。有鎭曰。少差矣。上曰。召對使之入侍。行都承旨洪秀輔。侍讀官洪文泳。檢討官申耆。閣臣尹行任追入進伏。上曰。上番有病。下番始讀。可也。耆等讀周禮。自第一卷。止第二卷訖。上曰。初卷有先朝之御製序文乎。文泳曰。有之矣。上命各陳文義。文泳曰。周禮一篇。內而宮府。外而六官。大而邦國。近而都鄙。制度品節。燦然具備。周公制作之盛。有足監法者矣。若以周官制度。行之於今世。則雖或有迂緩難行之慮。而此亦有不然者。惟我聖朝圖治之念。以古爲法。唯以周官一部。爲致治之要。政令施措之際。是則是效。則成周郅隆之治。庶幾復覩於今日矣。然而法不能徒行。必資於德化。故程子曰。有關雎麟趾之意。然後可以行周官法度。伏願深加體認。必以德化。爲政典之本意。上曰。好矣。耆曰。周禮一書。卽一王之盛制。而三代之遺文也。如臣謏見固難窺測。而第以今筵所講天官篇言之。自大宰小宰以下。至于府史胥徒。大小皆得其人。巨細各分其職。正所謂主逸於上。臣勞於下矣。伏覩我殿下夜分不寢。日昃乃食。躬親庶政。細大不遺。固知聖心之樂此不疲。而有乖周官先宮正次★★★之義。亦非聖人保嗇攝養之方也。今若庶官得人。委任責成。則聖躬無獨勞之憂。而績用咸熙。庶幾成周之治。復覩於今日矣。伏願深留聖意焉。上曰。好矣。行任對曰。日前召對。朱子封事。纔已畢講。而其封事中在卷終畢講★卽請★禮箚子。嗚呼。朱夫子。慨文獻之無徵。歎禮樂之殘缺。以挽古復舊之方。惟在周公眷眷制作之書★封事之中。而惜乎宋帝之未克採用。竟使大賢懃懇之言。未免後世弁髦之嘆。此千古儒者之所慨恨者也。今我聖上。纔講此封事。續講周禮。事不偶然。若相感者。伏願淸燕之暇。時加省察。體周公制★★★★★請復之訓。則成周煥郁之治。不必專美于古昔★★★事★可大明於今矣。上曰。所奏好矣。命秀輔書禮曹草記批答。命退。諸臣以次退出。
정조 9년
行都承旨洪秀輔坐。行左承旨沈有鎭坐。右承旨柳誼坐直。左副承旨安聖彬坐。右副承旨李祖承坐。同副承旨李謙彬坐直。注書朴能源病一員未差。假注書洪義浩仕直金孝建仕。事變假注書崔時淳在外。
정조 9년
上詣景慕宮。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。省牲罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 9년
傳于沈有鎭曰。右承旨入侍。
정조 9년
沈有鎭啓曰。吏曹判書李命植。參判李敬養。參議黃昇源牌不進罷職傳旨及推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 9년
以吏曹參議黃昇源牌不進罷職傳旨。傳于安聖彬曰。無端再違。極涉屑越。此後。此等傳旨。勿爲捧入。此傳旨勿施。
정조 9년
以吏曹參議黃昇源牌不進罷職傳旨。傳于沈有鎭曰。只推。更爲牌招。
정조 9년
有政。吏批。判書李命植。參判李敬養進。參議黃昇源牌不進。承旨沈有鎭進。啓曰。本曹郞官。今當差出。而擬望之人乏少。外任竝擬。何如。傳曰。允。以申大升爲大司憲。李義行爲大司諫。洪周萬爲執義。宋景煥爲掌令。崔顯重爲持平。申馥爲正言。趙濟魯爲吏曹佐郞。李遇濟爲刑曹佐郞。洪文泳爲弼善。李英澤爲敦寧判官。宋耕玉爲司僕主簿。金夢華爲執義。
정조 9년
兵批。判書李在簡進。參判李得臣入直進。參議權病。參知金履正病。承旨安聖彬進。以李命植爲都摠管。李觀賢爲五衛將。尹定基爲侍直。李邦城爲全州營將。李恒訥爲慶尙中軍。金宇鉉爲撫夷萬戶。洪檢吳大益李文源趙興鎭林濟遠李兢淵鄭在信李東稷柳孟養成種仁爲副司直。成德雨李翼晉李顯靖金禹儉鄭東愼鄭允中李釴朴亨源申若文爲副司果。元永龜爲宣傳官。
정조 9년
傳于李謙彬曰。因亞長望之乏人。在京無故人。使之差出矣。下敎之下。吏郞之方在外任人擬入。極爲駭然。當該郞廳曺允大。事過後。令該府拿問處之。
정조 9년
朴在冀在外。代以崔時淳爲事變假注書。
정조 9년
傳于李祖承曰。備局有司堂上入侍。
정조 9년
以大司諫李義行。司諫洪周萬牌不進罷職傳旨。傳于李謙彬曰。只推。
정조 9년
春坊前望單子入之。兼司書李祖源。司書李書九落點。
정조 9년
沈有鎭啓曰。兼司書李祖源。方在罷散中。何以爲之。敢稟。傳曰。敍用。
정조 9년
李謙彬。以侍講院言啓曰。本院新除授兼司書李祖源。時無職名。令該曹口傳付軍職。何如。傳曰。允。
정조 9년
兵曹口傳政事。以李祖源爲副司果。
정조 9년
以司書李書九牌不進罷職傳旨。傳于沈有鎭曰。只推。更爲牌招。
정조 9년
李謙彬。以禮曹言啓曰。每年各陵展謁。春則二三月。秋則八九月。取稟事。曾有定式矣。今春展謁。定於何陵。而以何間擇日乎。敢稟。傳曰。自今初四日。至望前後擇入。昨年畿民。勞役不些。且今農作不遠。春謁。當詣近陵。以此知悉。
정조 9년
李謙彬。以禮曹言啓曰。永禧殿酌獻禮。間二年。取稟事。曾有定式。而今年當次矣。酌獻禮吉日。以何間推擇乎。敢稟。傳曰。以旬前擇入。
정조 9년
李謙彬。以義禁府言啓曰。趙圭鎭。杖一百收贖。告身盡行追奪。照律草記。批旨內。允。如有功議。減一等。可也事。命下矣。趙圭鎭八代祖世勛。奮武靖國功臣云。功減一等。杖九十收贖。奪告身四等之意。敢啓。傳曰。知道。
정조 9년
安聖彬。以備邊司言啓曰。粘慶尙道義僧番錢事。凡係用度之出於僧錢者。枚報本司。講確釐正之意。分付守摠兩營。何如。判付啓。朝家於義僧番錢一事。常有所耿耿。今番又豈可循例判下。纔已別下傳敎。依此擧行爲良如敎。
정조 9년
又以備邊司言啓曰。粘頃因平康民人蔡五得等上言。紙所之弊。詳査決處後。狀聞事。行會矣。觀此原春監司狀啓。則本縣紙所之弊。蓋已久矣。就其中不緊名色及科外橫徵者。一傡革祛。依道啓成節目遵行爲白乎旀。上言人蔡五得之虛張弊端。誣罔呼籲之罪。不可不嚴加懲礪。各別譏捕。從重勘處之意。一體。分付。何如。判付啓。紙所之弊。不可不劃卽矯捄。而以量減卷數。爲目下方便之策者。殊非端本淸源之政是如乎。辛壬兩年減給。殆過三之一。今又蠲削之。則餘數不但零星而已。來頭又或生弊。將至不期革而自革。另究生弊之故。使之別般釐正。公私庶可以俱便。更令道伯。嚴飭地方官。具意見論理報來後。狀聞爲良如敎。
정조 9년
又以備邊司言啓曰。粘前因原春道暗行御史趙弘鎭別單蔘弊事。杆城海戶事。論理狀聞後。稟處之意。覆啓。分付矣。觀此原春監司狀啓。則蔘貢事邑納作貢。添價取耗等節。一依道啓許施爲白乎旀。松山偸斫事。自營門。別立科條。另加禁斷事。知委爲白乎旀。郵站事。驛奴陞吏。果爲各驛之巨瘼。此後段。積效功勞。實合免賤者。報巡營陞吏爲白乎旀。杆城海戶錢事侵徵。旣係科外名色。自今年蕩減。一依他詳定例。計數給代爲白乎旀。其餘田政事。江陵雜穀換作事。發關嚴飭爲白遣。九郡漁戶事。今姑置之。何如。判付啓。東民苦瘼。蔘弊最甚。而說弊易。捄弊難。尙無矯革之論。惟營作貢一事。最爲方便蘇瘼之要。大抵法久則弊生。自商而官。自邑而營。難保其十分無弊。而此在營邑施設之如何。朝家於此。不必持疑。與原州補蔘穀事。而依回啓施行爲有矣。道伯從厚之論。深得謀始之體。雖於節目間事。務從詳悉。庶無從後生弊之患。自本司。往復本道。成出一通。以爲劃一遵行之制爲旀。如是作貢之後。如蔘戶蔘徭等許多不正名色。在所當改。而雖難一一釐正。更或有新創名目。別般侵漁之弊。則該守令。當限年禁錮。不飭之道伯。亦難免重勘。以此各別嚴飭爲旀。松山禁戢事。私山。雖與封山有間。幾年長養之地。每爲貪官猾吏所染手。豈不有乖於斧斤以時入之義乎。況欲禁封山。宜自私山始。此不過廟堂監司。所可管攝。則草記筵稟。亦涉屑越。而不如是則勢將一任其童濯。此後。雖一株木之微。如非關由朝家。無得犯斫事。定式施行爲旀。驛奴陞吏之弊。誠如道伯之言。依回啓嚴禁爲有矣。驛路之凋殘。諸路同然。外此諸路。安知無陞吏之弊乎。一體嚴飭諸路。俾卽痛禁爲旀。杆城海戶錢事。浦氓契闊。自來艱楚。三百之錢。在朝家。無甚損益。在吾民。從何辦出。當初補用。旣係法外。到今蠲除。無容更議是如乎。依狀請。以詳定例給代後。給代數爻。使之狀聞爲旀。田政事。江陵雜穀改色事。自廟堂。更加關飭爲良如敎。
정조 9년
又以備邊司言啓曰。頃因杆城人林五同上言。四條弊瘼。從長釐弊後狀聞之意。自刑曹行會矣。觀此原春監司狀啓。則軍丁還上兩弊。則嶺東諸邑。特蒙曠絶之惠澤。軍額逃故之代。隨卽塡充。闔沒新舊之還。竝令蕩減。逃戶之身布還上。亦皆停退。則更無可論是白乎旀。結役事段。誠如道臣所論。今姑置之爲白乎旀。蔘貢事段。頃因暗行御史別單。以營作貢之意。自本司覆奏。而姑未判下。民習無嚴。稱以弊瘼。肆然上聞者。誠極痛駭。同上言人林五同。令道臣。另加懲治。何如。判付啓。依回啓施行爲旀。蔘弊段。依繡啓道狀。已令釐革。本邑亦當竝入於其中是遣。軍還兩弊段。事係變通。雖不可輕議。而至若昨今年蠲免。出於爲東民奠保之意。則若其多額塡充之際。反被侵漁。蕩減之時。不辨虛實。吏則爲奸。民未受惠者。難保其必無。更良。分付道伯。另飭守宰。俾無此等之弊爲旀。結役弊段。今以一郡之故。便生列邑之弊云者。誠如道伯之言。又不可輕議是隱乃。若於嶺以東九郡之中。本邑如亦獨爲偏重。已乖歸一之制。實屬難支之嘆。且朝家旣聞之後。何可以設變通。置而不論乎。邑報中耗前取用一款。道伯雖甚持難。如無大段掣礙之端。則以此補彼。足爲矯捄之方。道伯與該邑倅。爛商熟講。更爲論理狀聞後。稟處爲旀。林五同段。亦係民隱。不必深治。參酌懲礪放送事。一體分付爲良如敎。
정조 9년
乙巳二月初一日辰時。上詣景慕宮。展拜入侍時。行都承旨洪秀輔。行左承旨沈有鎭。右承旨柳誼。左副承旨安聖彬。右副承旨李祖承。同副承旨李謙彬。假注書洪義浩金孝建。記事官李崑秀尹行任。二提學吳載純。檢校直提學徐有防。二直提學朴祐源。檢校直閣徐龍輔。以次進詣於萬安門外。上自內。先詣眞殿。命禮房承旨提調入侍。秀輔與內局提調徐有隣進伏。上曰。十五日大奉審。今日兼行矣。命秀輔奉出草本。親自奉審訖。命改衣香。仍命奉安。行展拜禮訖。具翼善冠衮龍袍。從萬安門以出。通禮啓請乘輿執圭。上從之。由仁政門進善門肅章門。踰建陽門月覲門。由日覲門入宮。通禮啓請降輿釋圭。上降輿入齋殿。改具冕服。承史以朝服侍立。時至。通禮啓請出次行禮。上行展拜禮。仍陞廟內奉審。仍行省牲省器如禮。還入大次。命本宮提調入侍。本宮提調鄭昌聖進伏。命書傳敎曰。本宮展拜時。都提調提調每於神門外待令。此後廟內奉審時隨入事。仍令定式施行。經宿時則亦令別省記入直。仍還宮。駕至弘化門內。命戶判入侍。戶曹判書鄭一祥進前。上曰。今當解凍。墻垣頹仆處。不可不修補。商量修築。可也。命書傳敎曰。政官牌招開政。駕過春坊。命書傳敎曰。春坊下番番次苟艱云。在外春坊許遞。前望單子入之。待下批。牌招入直。仍還內。諸臣以次退出。
정조 9년
乙巳二月初一日午時。上御重熙堂。右副承旨入侍時。右副承旨李祖承。假注書金孝建。記事官李崑秀尹行任。檢校直提學徐有防。有司堂上徐有隣。以次進伏訖。上曰。右承旨使之入侍。右承旨柳誼進伏。上曰。迎勅時。所入幾何。誼曰。近千金入之矣。上曰。何其過用浮費乎。誼曰。今番勅行。異於他勅故。前路支待。亦皆盡心。不可異同故。所入自然過濫矣。上曰。宮墻及各處修補處。與戶曹郞廳眼同看審。及時修築。宜矣。誼曰。臣俄已看審故。方欲奏達矣。上曰。然則出擧條擧行也。誼曰。今當解凍之時。宮墻頹圮處。間間有之。勢將及今修改。內司僕寺後墻。別軍職廳東西墻。別監房東墻。當爲改築。昌慶宮禁川橋左右石臺。亦多頹圮處。承政院水工間後面。全壁障遮處。亦爲設窓。以時開閉。似爲便宜。分付各該司。使之擇日擧行。何如。上曰。竝令該曹。草記稟處。可也。出擧條誼曰。協陽門外階石傾仄處。亦將修改。分付該曹。擇日擧行。何如。上曰。依爲之。出擧條命書傳敎曰。臺諫有未署經人云。在外臺諫許遞。今日政差出。待下批。牌招署經。又命書傳敎曰。文廟酌獻禮年條。或間四五年。或間二三年爲之。不若南殿酌獻禮之間一年元有定式。然壬寅謁聖之後。今至四年。姑未行焉。文廟酌獻禮。來月當爲之。以旬前後擇入。設科取人。依例擧行。令該曹。知委中外。又命書傳敎曰。義僧之除番徵錢。卽我先大王軫隱恤瘼之聖德也。在昔徵番之時。一僧資裝。一寺傾産。賣器賣田。徵隣徵族。繡啓道狀之奏民瘼者。輒以此爲言。於是乎斷自宸衷。錢以代番。使六路緇髠。擧獲安堵之樂。行之多年。有利無害。聖敎若及於爲民除瘼之事。與良役竝稱。此予侍傍承聆。至于今莊誦不忘者也。近因僧力在處凋殘。以冗費則比昔殆同全減。而以辦出則到今益復艱辛。或有寺而無僧可徵。或有僧而無錢可責。甚至於村巷平民。替當僧役。一年二年。莫可收拾。今若謂之除番之爲曠惠。不思所以拯捄。則此豈隨時通變。仰承德意之道乎。今玆道啓中。除穀營屯一款。僧亦民也。苟利於民。何穀可惜。而僧之爲弊。非止嶺南。則以今枵然之穀簿。何處討得幾十萬包。逐道設屯。又況各營門屯田。多有已施蔑效者乎。至於兩營不緊名色之量減。雖足爲汰冗食之要道。而畢竟之守城僧卒。不可無接濟之需。則些少除減。無甚關緊。若於此。牽架補漏。不大更張。唯彼許多緇徒懸望之餘。能無抑鬱之心乎。嶺南外。義僧所在諸道。如有別般矯捄之方。令道臣。無憚煩瑣。具意見狀聞。而南北漢支用之資。或有從長區處之道。則庶幾自此釐革。不必詢問諸道。後日次對。曾經守摠兩營帥臣。及時帥臣另加爛商。同爲登對稟處。此豈予惠鮮之政。槪所以仰體我先大王軫隱恤瘼之聖德也。仍命書諸道狀啓判付訖。命退。諸臣以次退出。
정조 9년
行都承旨洪秀輔坐。行左承旨沈有鎭坐。右承旨柳誼坐。左副承旨安聖彬坐。右副承旨李祖承坐直。同副承旨李謙彬坐直。注書朴能源病一員未差。假注書洪義浩仕金孝建仕直。事變假注書李宗烈仕。
정조 9년
洪秀輔啓曰。明日常參經筵。取稟。傳曰。停。
정조 9년
李謙彬啓曰。合辭方張之時。諫院無詣臺之員。事甚未安。除在外未署經陳疏入啓外。未肅拜人員。竝卽牌招。何如。傳曰。允。
정조 9년
傳于洪秀輔曰。諸承旨持公事入侍。
정조 9년
李謙彬啓曰。今初四日。永禧殿酌獻禮親祭。祭文當爲製進。大提學吳載純。待開門牌招。何如。傳曰。允。
정조 9년
傳于安聖彬曰。右副承旨入侍。
정조 9년
傳于李謙彬曰。承旨與校正閣臣入侍。
정조 9년
事變假注書望。崔時淳在外。代以李宗烈爲事變假注書。
정조 9년
玉堂前望單子入之。應敎洪文泳。修撰林道浩金啓洛。副校理金方行落點。
정조 9년
李謙彬啓曰。新除授修撰林道浩。方在罷散中。何以爲之。敢稟。傳曰。敍用。
정조 9년
以副修撰兪漢敬牌不進罷職傳旨。傳于李祖承曰。俄有飭敎。則豈敢違牌。禁推傳旨捧入。
정조 9년
傳于安聖彬曰。前全羅監司留待。
정조 9년
傳于李謙彬曰。召對爲之。前全羅監司同爲入侍。
정조 9년
以平安監司狀啓。未婚葬。疎漏失實。惶恐待罪事。傳于李謙彬曰。勿待罪事。回諭。
정조 9년
李謙彬。以弘文館言啓曰。校理洪樂恒。副修撰兪漢敬。旣有只推之命。竝卽牌招察任。何如。傳曰。近來玉堂。以可强不可强之情勢。皆屬之鐵限。許多玉堂無故者。只是數人。安有如許遞義。雖以此草記言之。洪樂恒之情勢。尙可說也。兪漢敬之效嚬。太無所據。竝更卽牌招。此後。如或因循襲謬。違牌爲事。當嚴勘。以此款。一一知悉。在外及陳疏玉堂許遞。前望單子入之。待下批。亦爲牌招。
정조 9년
李謙彬。以侍講院言啓曰。本院新除授弼善洪文泳。時在京畿積城地。請斯速乘馹上來事。下諭。何如。傳曰。允。
정조 9년
李謙彬。以禮曹言啓曰。永禧殿酌獻禮。以旬前擇入事。命下矣。卽令日官推擇。則今二月初三日初四日俱吉。初五日拘忌。初六日初七日國忌齋戒正日相値。初八日初九日俱有拘忌。初十日爲吉云。以何日擧行乎。敢稟。傳曰。以初四日爲之。
정조 9년
李謙彬。以禮曹言啓曰。今二月初四日。永禧殿酌獻禮親行時。自上。當有散致齋之禮。而正日只隔二日。勢未及依禮文擧行。殿下自今日。散齋一日於別殿。致齋一日於正殿。諸享官及近侍之官。應從升者。竝散齋一日於正寢。致齋一日於本司。陪享百官。諸衛之屬。守衛殿門者。各於本司。淸齋一宿事。知委。何如。傳曰。允。
정조 9년
安聖彬。以兵曹言啓曰。今二月初四日。大駕詣永禧殿。親行酌獻禮時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。以步軍六哨。馬軍二哨。禁軍二番隨駕。御營留陣。
정조 9년
李謙彬。以司僕寺一二提調意啓曰。本寺正李家煥。以校正郞廳。職務相妨。今姑改差。其代令該曹口傳差出。何如。傳曰。允。
정조 9년
吏曹口傳政事。以姜忱爲司僕正。
정조 9년
吏曹口傳政事。以李家煥爲奉常正。
정조 9년
李祖承。以戶曹言啓曰。因右承旨柳誼所啓。宮墻及別軍職廳別監房墻垣禁川橋左右石臺頹圮處修改。承政院水工間後壁障遮處。設窓開閉。似爲便宜。擇日擧行事。批旨內。竝令該曹。草記稟處。可也事。命下矣。墻垣及禁川橋石臺頹圮處。不可不趁卽修改。待解凍。奉審後。擇日擧行。而至於承政院水工間後壁設窓事。係是正殿行閣。事體重大故。自前不得設窓。則到今有難變改。依前仍置。何如。傳曰。允。
정조 9년
持平崔顯重啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。具格式。還囚南間。設鞫嚴問。期於得情。請尹得孚嚴鞫得情。新除授執義金夢華。時在慶尙道善山地。掌令宋景煥。時在洪忠道舒川地。司諫院正言申馥。時在慶尙道安東地。請竝斯速乘馹上來事。下諭。答曰。不允。李魯春事。向日次對時筵敎。果何如。決知其必不從。而尙此謄傳。太欠誠實。下諭事。依啓。
정조 9년
知中樞府事具善復疏曰。伏以。陽和啓祥。邦籙增休。禋祀首擧於壇壝。誠禮克伸於廟宮。臣民慶忭。小大惟均。仍伏念。臣性本庸陋。重以年衰病痼。觸事昏憒。瘡疣百出。前後所遭。莫非滄浪。而至於今番趙圭鎭事。而臣之納侮受辱。更無餘地矣。玆事顚末。聖明旣已洞燭。處分極其嚴重。臣何敢更費辭說。重傷體統。而第其供辭。旨意閃忽外。雖自托發明。而實則專事侵斥臣身。其所謂近來軍丁圖差者。多有自下用賂之弊。常時痛恨云云。及臣招致書字的。發怒分付。以爲吾家門下親信人中軍。何敢任意推治云者。臣誠莫曉其所以也。臣雖欲自靖無辨。一則事關貪墨。一則事關紀律。臣安得終默而已乎。身爲元戎。而編伍之際。不察賄賂之公肆。出令之間。一任下屬之矯誣。則其爲罪。當如何哉。臣若呶呶自明。與渠相較。則恐歸辱朝廷乖紀綱之科。而亦不可一向置之䵝昧之中。伏乞特命行査。明辨眞僞。是臣之願也。至若安載壽棍詰時。渠旣以受賂圖囑發問。則載壽之出入臣家曰。以不知受賂一款。載壽抵死稱冤。而今以載壽之自服納招云者。其果成說乎。且以旗案之奪去。必欲勒成臣罪。而凡將臣罷職。則卽地納符。中軍汰去。則卽送旗案於兼中軍。自是各營通行之事。似此規例。渠必稔知。而今忽插入於問目之外。又何意也。大抵軍門體統。與他自別。蓋緣平時挨次節制之法明。然後可免有事時犯分違越之弊故也。揆以法意。至嚴且重。而只緣臣。人微望輕。不能見重於幕屬。被其按査。壞了無餘。將何顔面。冒據戎垣。復對軍校乎。至於草記中。刊名本案一句。雖出於不復以將幕自處之意。而辭語之有欠稱停。事面之反歸巽軟。臣亦自知。何敢以已屬過境。遂非而不之悔耶。且臣忝叨將任。今且三十年于玆矣。幸逢聖世。老於昇平。獲免罪戾。而今則病源已深。死期寢迫。精神昏瞀。肌膚焦削。雖欲强策。其路末由。天地洪造。涓埃莫效。只有中夜興思。撫膺流涕而已。前後丐免。亶出至誠。庶幾天鑑之俯諒。而一分生路。惟有卸解戎務。優游調治。則可得須臾無死。賴天之靈。復起爲人。則赴湯蹈火。實所甘心。伏望聖慈。俯察臣情病難强之狀。亟命遞解臣將任。俾得安意調病。仍治臣瀆擾之罪。以肅朝綱。不勝幸甚。答曰。省疏具悉。卿其勿辭行公。
정조 9년
副修撰申耆疏曰。伏以。臣與新除授副校理臣李延伋。有內外從應避之嫌。春秋兼銜。法不當仍帶。伏乞亟命銓部。照例遞改。以存公格。不勝幸甚。答曰。省疏具悉。疏辭。下該曹稟處。
정조 9년
獻納柳雲羽疏曰。伏以。臣之愚妄滯拗之狀。固聖明之所俯燭也。四日違傲。萬戮猶輕。惶隕震悸。無地自措。而目下情事。有萬萬煎灼憫遑者。臣之偏母。年今七十九矣。素抱貞疾。屢遭至慽。阿賭癈明。寒嗽達曙。居常綿綴。委頓床席。昨朝忽得傷風之症。肢體拘攣。而不能運使。言語艱澁而不能通喩。呼吸甚促。水漿不入。一縷奄奄。頃刻難保。雜試方藥。少無分效。顧臣終鮮兄弟。近喪主饋。坐臥起居之節。煎湯烹餌之事。臣自身執。以此情狀。萬無片晷離捨之勢。束帶供職。非所可論。不勝焦㦖。敢暴實狀。伏乞聖慈。俯垂矜察。先治臣逋慢之罪。仍削臣所叨之職。以肅綱紀。以便救護。千萬幸甚。答曰。省疏具悉。爾其勿辭。救護母病。
정조 9년
乙巳二月初二日辰時。上御誠正閣。諸承旨。持公事入侍時。行都承旨洪秀輔。右承旨柳誼。左副承旨安聖彬。右副承旨李祖承。同副承旨李謙彬。閣臣尹行任。假注書洪義浩金孝建。記事官金鳳顯李崑秀。以次進伏訖。秀輔等。以次讀奏該房公事。上各命書判付。上曰。提調及徐命鳳入侍。內局提調徐有隣。回榜進士徐命鳳。以次進伏。上問命鳳年紀幾何。命鳳曰。七十九矣。下詢筋力。對曰。尙能善步矣。上曰。汝是先朝登極慶科司馬云。聞甚稀貴矣。命鳳曰。臣亦自以爲貴。上曰。有同榜人生存者乎。曰。稷山地。聞有一人。而年過九十云云。臣未知之信也。上曰。然則汝獨存乎。曰。臣獨存矣。上曰。貴矣。其時唱榜於何處乎。曰。唱榜於此闕矣。上曰。其時事可能記憶乎。曰。歷歷可記矣。上曰。能誦科題與汝所作之文乎。曰。突誦矣。命之誦之。命鳳誦十餘句。命止。上曰。有子乎。曰。有子與孫矣。上曰。能業文乎。曰。皆能善文善筆。可謂人才矣。上曰。汝於領相爲幾寸。曰。十寸矣。上曰。汝之精神可喜矣。命鳳曰。臣至今主張宗契事故。奉朝賀臣徐命善。稱臣爲先之誠矣。上曰。所食與寢宿。何如。曰。食不過二合。而宿則有時善睡矣。上曰。所着服色。與今異製矣。有隣曰。中年猶以儒巾團領應榜。自丁卯始用今製矣。命之先退。命鳳退出。命書傳敎曰。今見去乙巳司馬徐命鳳。卽先大王御極慶增廣榜中人也。事甚奇異。今日旣行謝恩。令該曹。優給食物。俾設回榜宴。不但爲此人。以其科名。增予感慕。豈可無別般示意之擧。子若孫中。相當窠收用事。分付。上曰。校正堂郞入侍。校正堂上鄭昌順。郞廳李家煥進伏。命進所撰冊子。睿覽訖。上曰。庶類之節目許通後。尙無實效。豈無抑鬱之歎乎。命書傳敎曰。今因大典通編校正思之。在前能麽兒郞廳二窠。以庶名人差擬。而間作武弁初仕之窠。庶名人通仕。未免因此窠窄。每以此。欲爲變通而未果者。雖不可奪此還彼。惟其從長方便之道。及今講究。實爲便好。校正堂上。以此意知悉。仍又往復諸大臣。登對稟處。秀輔曰。同罪未敍人。隨卽提稟事。曾有定式矣。兼司書李祖源。旣已蒙敍。除職。前司諫韓光近。前獻納宋銓。俱是同罪之人故。敢達矣。上曰。敍用。可也。出擧條命退。諸臣以次退出。
정조 9년
乙巳二月初二日酉時。上御誠正閣。召對入侍時。參贊官安聖彬。侍讀官李延伋。檢討官申耆。閣臣尹行任。假注書金孝建。記事官吳錫齡李崑秀。以次進伏訖。上曰。前全羅監司入侍。趙時偉進伏。上曰。久矣。不見卿也。時偉曰。三載外藩。逖違天陛矣。上曰。道內諸邑。有民瘼之可達者。後日登對。可也。命之先退。命之召對。延伋等讀周禮。自第三卷。止第六卷。上曰。各陳文義。可也。延伋曰。周禮一部。聖人之書也。以臣謏見。豈能窺測。而試就六官設置之大綱領而觀之。則其制度之詳備。規模之纖悉。眞可謂盛水不漏。而以之名物度數。良規美制。非但爲周家一王之制度。抑可作後世百辟之監法。今我聖上。慨然慕成周之治。乃於歲初。爰講此書。甚盛擧也。周官美制。庶幾復行。臣方欽仰拭目。而第念成周之能成至治。不在於六官之備其位。而惟在於六官之得其人也。顧今聖明在上。治成制定。苟使得人而任官。不徒規規於節目之末。則非獨比姬周之隆。而庶可成堯舜之治矣。書曰。建官惟賢。又曰。官不必備。惟其人。伏願深留聖意焉。上曰。好矣。耆曰。成周美制。六官皆然而尤可見於小司徒役民之法也。七口之家。可任者以三人爲大數。凡起徒役。則無過家一人。設法之意。惟在於便民。以我國言之。則一家之內。無論丁壯之多少。皆未免役。生民困窮。勢所固然。且司徒之職。稽其人民。周知其數。而我國則籍法紊亂。有虛戶焉。有漏戶焉。實無以周知其數。古今異宜。隨處掣礙。周家役民之法。雖難盡行於今日。如欲略效古制。俾便生民。則惟先申明籍法而後。可也。伏願留意焉。上曰。好矣。行任曰。以今所講大司樂之職言之。其敎胄之方。輔治之具。不但在於儀禮之三千。亦從樂敎上做去。大抵禮與樂。如車輪鳥翼。不可廢一。而蓋自秦漢以來。正聲不作。大雅寢遐。規行矩步。雖有說禮之士。朱干玉戚。未見曉樂之人。此其故何哉。卽成均之法。不能行於三代之後也。伏願聖上。深留聖意於樂敎之上。軫聲入心通之化。思樂與政化之道。修明古樂。燦然復明。則樂記所謂無聲之樂。日聞四方。政在斯也。上曰。言甚好矣。聖彬曰。上下番。與閣臣所奏。俱有意見。臣則別無更達之辭矣。命書傳敎曰。政官待開門。牌招開政。守令未差之代。各別擇差。待下批。不多日內辭朝。命出。諸臣以次退出。
정조 9년
行都承旨洪秀輔齋宿。行左承旨沈有鎭齋宿。右承旨柳誼齋宿。左副承旨安聖彬齋宿。右副承旨李祖承齋宿。同副承旨李謙彬齋宿。注書朴能源齋宿一員未差。假注書金孝建齋直。事變假注書李宗烈仕。
정조 9년
洪季輔啓曰。吏曹判書李命植。參判李敬養。特敎申飭之下。謂有情勢。懸牌闕外。屢度催促。終不膺命。事體所在。誠極未安。推考警責。何如。傳曰。允。
정조 9년
以香室永禧殿酌獻禮受押單子。傳于沈有鎭曰。親押。
정조 9년
以司書李書九再牌不進罷職傳旨。傳于洪秀輔曰。堂下待從之一日再違。有關紀綱。況如渠。別無情勢之可言者乎。此傳旨勿施。仍以前牌嚴飭。使之卽爲謝恩後入直。
정조 9년
以修撰金啓洛牌不進罷職傳旨。傳于洪秀輔曰。一處義之僚官。旣多行公。則焉敢如是違牌。只推。更爲牌招。
정조 9년
以副修撰兪漢敬禁推傳旨。傳于洪秀輔曰。旣示飭意。分揀。仍卽牌招入直。
정조 9년
沈有鎭啓曰。吏曹判書李命植。參判李敬養。參議黃昇源牌不進。推考傳旨及罷職傳旨。今方捧入。而判書李命植陳疏到院。原疏以齋日。纔已退却矣。開政命下之後。如是違牌。不卽擧待。事甚未安。判書參判更卽牌招。何如。傳曰。原疏捧入。待批下。與參判參議。更卽牌招開政。
정조 9년
傳于沈有鎭曰。吏曹參議前望單子入之。
정조 9년
吏曹參議前望單子入之。趙鼎鎭落點。
정조 9년
以吏曹參議趙鼎鎭牌不進罷職傳旨。傳于沈有鎭曰。只推。更爲牌招。
정조 9년
沈有鎭啓曰。新除授吏曹參議趙鼎鎭。方在罷散中。何以爲之。敢稟。傳曰。敍用。
정조 9년
備忘記。聞吏判疏到院。意謂言病。欲給由暇矣。觀此疏本。多有訝感句語。以予所知。無他遭罹。之何乃有此多少云云。殆若對辨者然乎。外此爲說。無異告退。其委折。欲知之。吏曹判書李命植處問啓。待問啓。下批出牌。
정조 9년
沈有鎭啓曰。問吏判疏到院。意謂言病。欲給由暇矣。觀此疏本。多有訝惑句語。以予所知。無他遭罹。而何乃有此多少云云。殆若對辨者然乎。外此爲說。無異告退。其委折。欲知之。吏曹判書李命植處。問啓事。命下矣。問于吏曹判書李命植處。則以爲。臣冒膺重任。當此至艱之會。方外噂沓。已不勝其紛紜。而再昨開政時。臣以先正文正公臣宋時烈後孫。首擬於寢郞之窠矣。爲郞官曺允大所沮格。不得入啓留窠而出矣。其所執言。不過曰。逆賊德相七寸親云云。夫逆賊七寸親之不爲見枳於仕道者。前後何限。而獨於此。力遏之者何也。有似乎臣之偏私於先正之家。不嚴於隄防之限者然。臣實慙痛。無面可顯。且況以臣妄率之擧。使先正一門。盡在錮癈之中。其首擬之人。公然在人鬼之關。莫非臣不自量度之致。俄者辭疏中。所敢提此引義。悠泛說去。致有此問啓之命。不勝惶懍云矣。敢啓。傳曰。知道。觀此問啓措辭。始詳其本事委折矣。大抵吏判再昨政擧措。卽近日第一事業。必因去月二十五日賓對時。縷縷筵敎。而思欲決意對揚故耳。然爲郞官所沮格。原望筒留窠。不得入啓云。該郞事。萬萬駭然。然則以德相一人之故。先正之家。將無立朝之人乎。旣聞之後。烏可無別般嚴處。時囚罪人曺允大。以此委折。開坐時。添問目。捧口招事。分付該府。疏通一款。臨筵斷斷。不嫌其煩複者。予意豈有他計。目下弊風。坐在襲謬二字。註擬之適爾見漏。點下之無心或越者。互相敎戒。因仍轗軻。甚至一人干科。累連不干之人。一家犯逆孽。及姓同之家。或擬於淸要。而不擬於閑冗。或無礙於昨日。而見塞於今日。元無裁量之界限。徒有劻勷之疑怯。枳之者。不知其故。見枳者亦不省所由。一日二日。轉輾膠擾。以致今日世道。今日人心。論今日世道人心者。外面驟看。殆若各自牴觸。無期保合者。然。予則惟以爲不然。此非人心眞不齊。世道眞難平也。一則規模之未立也。二則規模之未立也。規模未立。上下不孚。上下不孚故。疏通與枳塞。判作二途。予於日昨筵中。至曰予以生生爲心。卿等何乃殺殺爲爭云者。豈得已而發也。今日銓地之葛藤。亦爲習俗所拘。若使爲銓堂者。早能體予至意。擔着做去。則豈有每政之較絜乎。從今以往。爲銓堂者。少加暢念。一心對揚。則朝廷事庶幾矣。予之向所謂孽及姓同之家云者。蓋謂先正家也。雖使億相。近出門庭。在先正。有何絲毫之累也。前後調用之命。豈無深量。迄今多年。因循度過。今忽擧而擬之。以是之故。如曺允大者。看之矇然。無難沮格。此亦朝廷之所以使然。以此意。嚴飭銓曹。使之痛革舊習。期有對揚之實效。朝廷之所尊。卽體統。豈可因一郞官妄着。便欲決去就乎。吏曹判書李命植。更爲牌招。催促開政。留窠初仕望。仍令今日政。擬入。可也。
정조 9년
洪秀輔啓曰。親祭祭文。事體重大。永禧殿享祀。元無牲幣。第三室祭文中。有牲幣二字。今方改付標以入。而初不能覺察。遽然入啓。臣不勝惶恐。而大提學吳載純。亦難免不審之失。推考警責。何如。傳曰。日前景慕宮酌獻禮。無用樂之例。而御製祝文中。有絃諧二字。伊後思之。始覺誤用。文衡事。政類是耳。然祭文事體莫重。代撰尤宜致愼。而有此不察之擧。推考依施。
정조 9년
安聖彬。以吏曹言啓曰。今此永禧殿酌獻禮時典祀官。例以奉常寺正塡差矣。正未差之代口傳以入之意。敢啓。傳曰。知道。
정조 9년
柳誼。以備邊司言啓曰。明日永禧殿擧動時。訓局當爲隨駕。而訓鍊大將具善復。瘇病猝劇。勢難跨馬赴陣云。在前如此之時。或有他大將兼領之例。或有中軍代領之例。今番則何以爲之乎。敢稟。傳曰。御將兼領。在外中軍改差。差出。可也。
정조 9년
李祖承啓曰。因備邊司草記。明日永禧殿擧動時。訓局隨駕。以御將兼領事。命下矣。御營大將李柱國。卽爲牌招聽傳敎。何如。傳曰。允。
정조 9년
柳誼。以御營廳言啓曰。明日擧動時。本廳當爲留陣。而臣訓局軍兵兼領隨駕矣。留陣無摠察之人。何以爲之。敢稟。傳曰。摠戎使代領。
정조 9년
李謙彬啓曰。因御營廳草記。明日擧動時。本廳留陣。摠戎使代領事。命下矣。摠戎使李昌運。卽爲牌招聽傳敎。何如。傳曰。允。
정조 9년
柳誼。以訓鍊都監言啓曰。本局中軍。以在外改差事。命下矣。中軍李漢昌。今已入來納符。何以爲之。敢啓。傳曰。然則初下敎置之。可也。
정조 9년
李祖承。以備邊司言啓曰。依傳敎。過時未婚葬之類。全不顧助與顧助。而不報營委折。平安監司鄭民始處。發關査問矣。卽見其所報。則以爲碧潼朔州兩邑。則又以無乎報來。成川等二十邑。更加査括報來。竝與前報二十邑。一體條列。更爲修啓云矣。當初不爲詳探。以致落漏。及奉飭敎之後。是乃助給。其所擧行。極爲疎忽。一依京畿湖西例。不飭之道臣。從重推考。此後則各別嚴飭。從實修報之意。分付。何如。傳曰。允。
정조 9년
持平崔顯重啓曰。臣姿性庸鈍。見識蒙昧。淸朝耳目。本不近似。而只緣懲討爲重。且値署坐有命。除旨忽下。召牌繼臨。章皇出肅。粗伸義分。而只傳故紙。方切愧恧。及承聖批。以李魯春事。不卽釐正。誨責嚴截。至以太欠誠實爲敎。臣於是。滿心慙惶。無地自容。夫臺啓之片言隻字。莫非共公之論。已定之本。而前此諸臺。亦未敢奉承於筵席者。則臣方初入臺地。只以此一己之獨見。尤豈容遽議於擅改。而況且魯春之罪犯。何如。關係何如也。臺閣之鎭日爭執。唯冀亟蒙允兪。而今此決知其必不從之敎。直歸臺請於應文之科。而永絶群望於久鬱之餘。此固臣不誠無實。未能見孚於君父之致。而亦豈不有傷於大聖人。重臺體循公議之盛德至意也哉。緣臣愚迷。致煩聖敎。冒居臺次。一刻難安。而昨因門限已迫。今始來避。所失尤大。請命遞斥臣職。答曰。勿辭。亦勿退待。
정조 9년
吏曹判書李命植疏曰。伏以。臣疎迂鈍滯。百不猶人。無當於淸朝任使之末。而偏蒙特達之知。濫躋崇顯之班。人猜鬼嫉。理所不免。果然身名之僇敗。殆無餘地。病狀之危厲。已入痼肓。三數年來。世念都灰。名雖列於簪紳。身若處於江湖。迺於昨年冬末。又叨銓任。適因事會之巧湊。遽致出脚之顚倒。前後筵席。敷心之敎。提耳之命。丁寧惻怛。諄複鄭重。有足以透金石而孚豚魚。臣感謝恩眷。銘鏤心肺。苟有可以裨益於治化者。則一身之利害禍福。有未敢顧。忽不自知其情勢之難冒。疾病之難强。不復揆度。慨然承膺。妄謂明義嚴防。彌綸保合。尊朝廷於日月之明。囿一世於太和之域。此臣所以藉手而事。思欲酬聖志之萬一。而人心之不齊。世路之難平。愈往愈奇。有非臣意慮之所敢到。古人所謂天下事不如意者十常八九。政是先獲之語。噫。臣志徒切於憂時。計則疎於謀身。誠信未孚。人我相沮。日月征邁。左右詆斥。而信心冥行。觸事牴牾。甚矣。臣之迂且妄也。此殆臣不能自重。情勢之難冒而冒焉。疾病之難强而强焉。世之不知臣者。擧皆措臣以忘廉而沒恥。懷寵而饕位。譏謗生。輕侮至。臣本單孑。朝無相先相後之人。則其何以解一世之惑。釋衆人之慍。而又況銓家。是怨憾之府。睢盱之地者乎。維停調娛。斷無其望。狼狽危辱。勢所必至。若不及此早自爲所。則雖殿下愛物之仁。體下之德。欲曲遂而全保之。有不可及矣。臣竊觀古詩曰。瓜車反覆。㗖瓜者多。助我者少。未嘗不三復流涕。嗚呼。臣實不才。徒紆隆渥。不能紓中朝之歎。孤負重寄。迺欲爲奉身而退者。其迹危矣。其罪大矣。召牌之下。末由趨承。尤增惶隘。玆敢瀝盡肝膈。冒死呼籲於慈覆之天。伏願聖明。俯察由中之懇。曲賜容光之照。亟遞臣本兼諸職。仍降威罰。以勵庸惰。俾不有畢竟僨誤之患。千萬至祝。答曰。省疏具悉。卿胡無端過引。勿辭行公。
정조 9년
乙巳二月初三日申時。上御重熙堂。承旨入侍時。右副承旨李祖承。假注書金孝建。記事官李崑秀尹行任。以次進伏訖。上曰。省錄較正閣臣竝入侍。檢校直提學徐有防。二直提學朴祐源。檢校直閣鄭東浚。以次進伏。命書吏曹判書李命植緘辭批答。命書傳敎曰。吏曹判書參判。更爲牌招。牌去來。勿爲呼望。命書榻敎曰。進御人蔘養胃湯。自今日停止。命退。承史以次退出。
정조 9년
行都承旨洪秀輔坐。行左承旨李文源未肅拜。右承旨柳誼坐。左副承旨安聖彬坐。右副承旨李祖承坐直。同副承旨李謙彬坐直。注書朴能源仕一員未差。假注書金孝建仕直。事變假注書李宗烈仕。
정조 9년
大駕詣永禧殿。入齋室。王世子遣宮官問安。答曰。知道。奎章閣政院玉堂藥房口傳問安。答曰。知道。
정조 9년
李文源啓曰。吏曹判書李命植。參判李敬養。連爲催促。修不膺命。懸牌闕外。已至經宿。事體所在。誠極未安。從重推考。何如。傳曰。允。
정조 9년
傳于安聖彬曰。出宮門路。以貳極門爲之。
정조 9년
李祖承啓曰。前大司諫申思運上疏。縣道到院。而雖已遞職。係是言事。捧入之意。敢啓。傳曰。知道。
정조 9년
傳于李謙彬曰。承旨前望單子入之。洪文泳落點。
정조 9년
安聖彬啓曰。新除授同副承旨洪文泳。時在京畿積城地。斯速乘馹上來事。下諭。何如。傳曰。依啓。
정조 9년
傳于李謙彬曰。承旨前望單子入之。李文源落點。
정조 9년
以吏曹參議趙鼎鎭牌不進罷職傳旨。傳于李文源曰。只推。
정조 9년
李文源啓曰。吏曹參議趙鼎鎭。旣有只推之命。一體牌招開政。何如。傳曰。允。
정조 9년
以黃海監司狀啓。蒜山僉使。屬之黃州鎭管事。令該曹稟處事。傳于李謙彬曰。兵使所報。甚爲精詳。依此施行。品數釐正事。亦依此施行。而分付校正廳。亦令裁錄於大典通編。
정조 9년
以司鑰手本。陵幸時。排設幕次磨鍊上下事。傳于李祖承曰。旣爲外方民邑之弊。諸般擧行。一竝除減。況今經費。此手本。不可循例啓下。今番則勿爲如例上下。只以一小次上下之意。分付戶曹。
정조 9년
兵曹口傳政事。副司果單沈晉賢。
정조 9년
李祖承。以弘文館言啓曰。新除授副校理金方行。時在洪忠道西原地。經筵入番事緊。請斯速乘馹上來事。下諭。傳曰。依啓。
정조 9년
洪秀輔。以禮曹言啓曰。陵幸自今初四日。至望前後擇入事。命下矣。卽令日官推擇。則今二月初四日吉。初五日拘忌。初六日初七日國忌齋戒正日相値。初八日初九日拘忌。初十日吉。十一日十二日十三日。俱有拘忌。十四日十五日十六日十七日國忌齋戒正日。連爲相値。十八日拘忌。十九日吉。二十日拘忌云。以何日擧行乎。敢稟。傳曰。以初十日爲之。當詣泰陵康陵展拜。康陵行新祭。以此知悉。今番展拜。陵寢不過二十里地。依先朝戊午年例。當設晝停。出宮亦於天明後爲之。外方植炬。勿爲待令。日前因本曹草記。已有檢敎者。畿甸之民。昨冬勞役不些。豈無別般軫念之擧。陵所外方進排物種。則祭享所用外。切勿分辦事。亦令廟堂。分付畿營。如是則假家釜鼎等屬之進排。非所可論。只令地方官導駕。各務差使員。竝除之。至於隨駕軍兵柴與草。所當依京擧動例擧行。而各項除減。旣爲外邑民人。則京營軍兵自備之弊。亦不可不念。此一款。卽令訓局。商量兩便之方。卽爲草記。道路修治。亦不必如例爲之。但令地方官擧行。自京廳。以諸置米會減爲好。一邑之力。足可擔當與否。惠堂往復畿營。指一草記。外方傳語。今番亦爲除之事。分付。可也。
정조 9년
洪秀輔。以禮曹言啓曰。文廟酌獻禮。來月當爲之。以旬前後擇入事。命下矣。卽令日官推擇。則來三月初一日初二日。國忌齋戒正日相値。初三日拘忌。初四日初五日。國忌齋戒正日相値。初六日初七日初八日。大報壇親祭齋戒正日相値。初九日昭寧園忌辰相値。初十日十一日十二日俱吉。十三日十四日十五日拘忌。十六日吉。十七日十八日拘忌。十九日大報壇忌辰相値云。以何日擧行乎。敢稟。傳曰。以十一日爲之。
정조 9년
李祖承。以禮曹言啓曰。今二月初六日。宗廟永寧殿景慕宮春奉審時。永禧殿當爲一體擧行。而本殿有頉等處。去月二十七日已爲修改。今番則依前例。不爲擧行之意。敢啓。傳曰。知道。
정조 9년
李祖承。以兵曹言啓曰。今二月初十日。大駕詣泰陵展拜。詣康陵展拜後。親祭時。以何營軍兵隨駕。何營軍兵留陣。而禁軍及馬步軍幾番幾哨磨鍊乎。敢稟。傳曰。訓局步軍八哨。馬軍二哨。爲先廂。禁營騎士三番。鄕軍四哨。爲後廂。御營廳摠戎廳留陣。禁軍五哨隨駕。可也。
정조 9년
李祖承。以兵曹言啓曰。謁聖吉日。禮曹以三月十一日。旣已推擇。啓下矣。武科初試吉日。令日官推擇。則今二月二十九日爲吉云。以此日擧行。而額數則依前例。分兩所。各取五十人之意。敢啓。傳曰。知道。以所擇日字。元定額數。星火知委中外。俾無未及聞知之弊。可也。卽爲出朝報。
정조 9년
李祖承。以訓鍊都監言啓曰。今此幸行時。各項畿民進排。竝令除減。而軍兵柴草自備之弊。亦令臣。商量兩便之方。草記事。命下矣。自本局磨鍊。分給。則軍民竝被無前特恩。以此擧行。實爲兩便。惶恐敢啓。傳曰。如是方便。實爲完好。依草記施行。畿邑則切勿傳令之意。自本局。措辭行會。今番幸行。萬一外邑。憑藉前例。徵斂民間。致有來頭現發之弊。自方伯。難免重勘。此意。亦令廟堂。措辭嚴飭。可也。
정조 9년
李祖承。以宣惠廳言啓曰。今初十日泰陵康陵行幸時。道路修治。亦不必如例爲之。但令地方官擧行。自京廳。以儲置米會減爲好。一邑之力。足可擔當與否。惠堂往復畿營。指一草記事。命下矣。昨年春。健元陵行幸時。道路修治。因傳敎。題給價米。使地方官專當故。今又以傳敎內辭意。往復畿營。則別無他見。今番治道。使之一依昨春例擧行。價米以儲置米會減之意。敢啓。傳曰。依草記施行。俄於訓局草記批旨。亦有下敎者。俾無虛實相蒙之弊事。更加措辭。申飭。可也。
정조 9년
李謙彬。以司僕寺官員。以一二提調意啓曰。今此泰陵康陵展拜時。各差備入把馬。別單書入。而其中驛馬。令兵曹。依例知委各驛。使之直爲入把。何如。傳曰。昨冬各驛勞苦。無異民邑。今番陵幸。外邑分辦。皆命置之。驛馬亦不必入把。只以內外寺通用。且旣除晝停所。則諸掖屬輩。如有依前責出之弊。一竝勿施。犯者隨現草記事。知悉擧行。雖以兵曹言之。問安馬及承史所騎馬。其他各樣入把驛馬。竝勿徵來。依京擧動例爲之事。分付。可也。
정조 9년
安聖彬。以備邊司言啓曰。依傳敎。過時未婚葬之類。全不顧助。而不報營委折。黃海監司洪秉纘處。發關査問矣。卽見其所報。以爲康翎等五邑及兔山縣。逐戶遍問。果無過時未婚葬者。谷山縣嫌其助需之些少。初不擧論。今始修報。瓮津等九邑。歲初成婚過葬者。今纔助給。黃州等六邑。前旣助給。而今又顧助云矣。若使列邑。惕念擧行。則豈有此。初則落漏。末乃追報之事乎。其在對揚德意之道。誠萬萬駭然。一依他道例。不飭之道臣。從重推考。此後更加嚴飭。毋令如前慢忽之意。分付。何如。傳曰。允。
정조 9년
義禁府啓目。吏曹正郞曺允大原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。上款亞長通望事。不過微眚。而下款寢郞留窠事。其矣供語。與吏判對辭。太不襯似。渠供以爲。逆賊七寸。豈可盡枳。先正後孫。與他自別。而姑俟後政。爛商無妨。爲答云云。此語。決知出於粧撰如是乎。果使渠。政席酬酢之際。辭鋒如是沒模稜。語意如是太雍容是隱。則彼老鍊之判堂。豈肯與渠兒少輩。共賭其輸贏乎。渠供之信否。姑捨是。以今世道。以今朝家。似此喜事起鬧之人。須爲別般嚴勘。庶或爲防漸之一道。已下傳敎處分。依此律勘放爲良如敎。